題唐氏所藏崔白畫雪中山水
作者：李綱
朝代：宋

paragraphs: 我昔曾爲陽羨遊，正值雪花大如掌。
開門恍訝天地白，雲湧羣山入書幌。
銅官遠並玉峰寒，罨畫暗流冰片響。
千巖萬壑争出奇，應接髙低迷俯仰。
十年不到浙江西，寤寐勝遊勞夢想。
大梁崔白豈善幻，斷取山川移異壌。
當時眼界無盡觀，都在一幅生綃上。
南方炎熱瘴癘地，使我翛然毛骨爽。
天光慘淡陰氣凝，片片飛花來蒼莽。
毫端造化成六出，不比餘工得其髣。
連峰合沓波濤翻，負雪崔嵬幾千丈。
谷幽草木枝榦老，巖曲樓臺簷角敞。
溪頭水落正石出，暮靄沉舟暗魚網。
山牆野壁茅屋深，風颺青帘如五兩。
買魚酌酒者誰子，應有幽人坐同饗。
平生愛雪喜山水，對此乍覺神情怳。
明窗静看久愈妍，似倩麻姑爲爬痒。
一時名手真絕藝，妙處工夫誰與賞。
生前裘馬頗蕭條，身後丹青空倜儻。
惠崇聲價亦相先，滕薛未知當孰長。
我家梁谿富溪山，雪裏寒光含萬象。
每同子猷乘小艇，不數王恭披素氅。
故山猿鶴會相思，感物興懷增勇往。
時平事定歸去來，安得飛翰出塵鞅。